b'\n_START_ARTICLE_\nViljakkala\n_START_SECTION_\nHistoriaa\n_START_PARAGRAPH_\nViljakkalan seudulle on syntynyt pysyv\xc3\xa4\xc3\xa4 asutusta jo 800\xe2\x80\x931000-luvuilla, mihin viittaavat kirkonkyl\xc3\xa4st\xc3\xa4 ja Inkulasta l\xc3\xb6ydetyt kalmistot. Vuoden 1540 maakirjan mukaan nykyisen Viljakkalan alueella oli kaikkiaan 60 taloa. Vuosina 1865\xe2\x80\x931866 suoritetun Kyr\xc3\xb6sj\xc3\xa4rven laskun ansiosta viljakkalalaiset maanviljelij\xc3\xa4t saivat runsaasti lis\xc3\xa4\xc3\xa4 viljelysmaita._NEWLINE_Teollisuuden vaikutukset tuntuivat Viljakkalassa jo varhain, kun Ansom\xc3\xa4est\xc3\xa4 l\xc3\xb6ydettiin rautamalmiesiintym\xc3\xa4 vuonna 1737. Vuosina 1842\xe2\x80\x931865 Haverista louhittiin malmia, joka kuljetettiin jalostettavaksi Tampereelle, ensin hevosten vet\xc3\xa4m\xc3\xa4n\xc3\xa4 N\xc3\xa4sij\xc3\xa4rven rantaan ja siit\xc3\xa4 proomuilla perille. Oy Vuoksenniska Ab osti Haverin vuonna 1935 ja kaivos oli toiminnassa vuosina 1942\xe2\x80\x931960. T\xc3\xa4n\xc3\xa4 aikana kaivos ty\xc3\xb6llisti noin nelj\xc3\xa4sosan ty\xc3\xb6ik\xc3\xa4isist\xc3\xa4 viljakkalalaisista._NEWLINE_Viljakkala kuului alkujaan Sastamalan suurpit\xc3\xa4j\xc3\xa4\xc3\xa4n, josta se erosi H\xc3\xa4meenkyr\xc3\xb6n mukana jo 1300-luvulla. Yrj\xc3\xb6 Sakari Yrj\xc3\xb6-Koskinen julkaisi H\xc3\xa4meenkyr\xc3\xb6n pit\xc3\xa4j\xc3\xa4nkertomuksessaan vuonna 1851 muistitiedon, jonka mukaan Kyr\xc3\xb6n pit\xc3\xa4j\xc3\xa4n ensimm\xc3\xa4inen kirkko olisi sijainnut Viljakkalan kyl\xc3\xa4ss\xc3\xa4. Viljakkala tuli H\xc3\xa4meenkyr\xc3\xb6\xc3\xb6n kuuluvaksi saarnahuonekunnaksi vuonna 1641 \xe2\x80\x93 t\xc3\xa4ll\xc3\xb6in Viljakkalan ensimm\xc3\xa4isen oman kirkon kerrotaan jo olleen olemassa \xe2\x80\x93 ja kappeliksi vuonna 1844. Vuonna 1906 Viljakkalasta tuli itsen\xc3\xa4inen seurakunta; kunnallisesti se oli itsen\xc3\xa4istynyt jo vuonna 1874. Carl Ludvig Engelin suunnittelema puinen Viljakkalan kirkko on vuodelta 1842. _NEWLINE_Viljakkalaan asutettiin viime sotien j\xc3\xa4lkeen Kaukolan siirtov\xc3\xa4ke\xc3\xa4.\n_START_SECTION_\nLiikenne\n_START_PARAGRAPH_\nViljakkalasta l\xc3\xa4htev\xc3\xa4t seututiet Yl\xc3\xb6j\xc3\xa4rvelle, H\xc3\xa4meenkyr\xc3\xb6n Kyr\xc3\xb6skoskelle ja Kyr\xc3\xb6sj\xc3\xa4rven it\xc3\xa4puolitse Ikaalisten it\xc3\xa4- ja pohjoisosiin. Entisen kunnan alueen it\xc3\xa4isin k\xc3\xa4rki ulottuu Yl\xc3\xb6j\xc3\xa4rven ja Virtain v\xc3\xa4lisen kantatie 65:n yli l\xc3\xa4helle N\xc3\xa4sij\xc3\xa4rve\xc3\xa4. Viljakkalasta kertyy matkaa Tampereelle noin 40 kilometri\xc3\xa4, Yl\xc3\xb6j\xc3\xa4rven keskustaan noin 30 kilometri\xc3\xa4 sek\xc3\xa4 Kyr\xc3\xb6skoskelle ja H\xc3\xa4meenkyr\xc3\xb6n kirkonkyl\xc3\xa4\xc3\xa4n vajaat kymmenen kilometri\xc3\xa4. L\xc3\xa4hin lentokentt\xc3\xa4 on Tampere-Pirkkalan lentoasema._NEWLINE_Viljakkalan it\xc3\xa4osan halki kulkee vuonna 1971 k\xc3\xa4ytt\xc3\xb6\xc3\xb6n otettu Tampere\xe2\x80\x93Sein\xc3\xa4joki-rata, mutta sill\xc3\xa4 ei juuri ole merkityst\xc3\xa4 liikenneolojen kannalta, koska radalla ei ole henkil\xc3\xb6liikennepaikkoja Viljakkalan alueella. L\xc3\xa4hin rautatieasema on Tampereella.\n_START_SECTION_\nKyli\xc3\xa4\n_START_PARAGRAPH_\nHarhala, Hiiroinen, Inkula, Karhe, Koivisto, Mahnala, Sarkkila, Sontu, S\xc3\xa4rkk\xc3\xa4, Viljakkala (kirkonkyl\xc3\xa4)\n_START_SECTION_\nRuokakulttuuri\n_START_PARAGRAPH_\nViljakkalan pit\xc3\xa4j\xc3\xa4ruoiksi nimettiin 1980-luvulla sallatti, r\xc3\xa4\xc3\xa4tikk\xc3\xa4loora, paistinjuusto ja kinkku.'